**Keliaujančios atvirutės. Atvirlaiškiai Rokiškio krašto muziejuje**

Simona Strumskytė

Rokiškio krašto muziejaus muziejininkė

Ilgus metus atvirlaiškiai buvo bene pagrindinė komunikacijos priemonė – jais sveikinta įvairių švenčių progomis, praneštos svarbiausios naujienos, dalintasi įspūdžiais iš viso pasaulio, todėl iki mūsų dienų išlikę atvirukai atskleidžia tam tikro laikotarpio madas, kasdienes problemas, kalbos vartoseną. Pagal labiausiai paplitusią nuomonę, atvirlaiškio pradžia laikoma XVIII a. pab., kuomet anglų dailininkas, norėdamas pasveikinti draugus Kalėdų proga, nutapė keletą atvirukų su žiemos vaizdais. Oficialiai atviruko gimtadieniu laikomi 1878-ieji, kai Tarptautiniame pašto kongrese buvo galutinai įteisintos pašto kortelės.

Į Lietuvą atvirlaiškiai atkeliavo XIX a. pab., o ypač išpopuliarėjo XX a. pr., panaikinus lietuviškos spaudos lotyniškais rašmenimis draudimą. Iš pradžių buvo įsigyjama kitose šalyse pagamintų atvirukų klišių, jas papildant lietuviškais užrašais, tačiau greitai ėmė kurtis vietinės leidyklos. Atvirlaiškiai buvo puošiami miestų ir kaimų vaizdais, istorijos ir architektūros paminklais, kraštovaizdžio fotografijomis, žymių istorijos veikėjų portretais.

Rokiškio krašto muziejaus fonduose saugoma virš 1000 atvirukų, datuojamų nuo XX a. pr. iki pat XXI a. Didelė dalis šių atvirlaiškių išleisti ir išsiųsti XX a. I p., todėl straipsnyje dėmesys bus skiriamas šio laikotarpio spaudiniams. Seniausi jų skaičiuoja daugiau nei 100 metų ir mena carinės Rusijos imperijos laikus, juos lydi imperijos miestų vaizdai ar užrašai rusų kalba. Pavyzdžiui, viename seniausių atvirlaiškių, kuris turi 1904 m. įrašą, matomas Zigmanto Vazos paminklas Varšuvoje. Jo aversą papildo lenkiškas užrašas „Pomnik króla Zygmunta“ ir tekstas, parašytas ranka, o reverse atspausdinti leidyklos įrašai rusų kalba **(Priedas Nr. 1)**. Kitą atvirlaiškį, 1912 m. siųstą iš Jaltos į Rokiškį puošia Jaltos miesto vaizdas ir įrašas „Крымь. Ялта сь мола.“, reverse uždėtas spaudas rusų kalba[[1]](#footnote-1).

Didelę dalį muziejuje saugomų spaudinių sudaro šventiniai atvirukai, siųsti tėvams, giminaičiams, draugams. Juose ne tik sveikinta įvairių švenčių proga, bet ir dalintasi kasdieniais rūpesčiais, išgyvenimais, patirtimis. Svarbiausios metų šventės XX a. Lietuvoje buvo Kalėdos, Naujieji metai, Velykos ir su jomis glaudžiai susijusios šventės. Per jas susiburdavo artimiausi žmonės, o išsakyti linkėjimai buvo vienas iš religinės šventės ritualų, kuriais siekta užtikrinti ateinančių metų sėkmę[[2]](#footnote-2). Todėl nekeista, kad Kalėdų proga lietuviai vieni kitiems siuntė daugybė atvirlaiškių su palinkėjimais. Muziejuje saugomus kalėdinius atvirukus galima skirstyti į dvi dalis. Pirmąją grupę sudaro pieštiniai atvirukai, skirti vaikams. Jų piešiniuose galima matyti tam tikrus pasikartojimus – čia vaizduojami žiemos peizažai, laukiniai gyvūnai, žvakės, žaisliukai bei neatsiejami kalėdiniai personažai – nykštukai, Kalėdų senelis. Juose atsispindi jaukumo, džiaugsmo jausmas. Pavyzdžiui, atvirlaiškyje, siųstame prieš 1922 m. Kalėdas vaizduojama grupė jaunuolių snieguota vietove keliaujanti automobiliu pilnu dovanų ir eglute. Kitame, 1933 m. siųstame atviruke, Kalėdų senelis, nešantis pilną maišą dovanų, su vaiku apžiūri paukščius[[3]](#footnote-3). Atvirlaiškių averse esančius piešinius papildo sveikinimo žodžiai „Sveiki sulaukę Šv. Kalėdų“ ar „Kalėdų šventėms“. Tarp pieštinių kalėdinių atvirukų galima rasti ir egzotiškų, iš kitų kraštų atsiųstų sveikinimų. Vienas tokių, 1928 m. iš Bruklino į Rokiškį siųstas atvirlaiškis, vaizduojantis Rytų kraštus, turbanus dėvinčius vyrus ant kupranugarių. Atvirlaiškio apačioje įrašytas sveikinimas anglų kalba, o reverse matyti išlikę Jungtinių Amerikos Valstijų pašto spaudai[[4]](#footnote-4).

Kitą kalėdinių spaudinių grupę sudaro fotografijos-atvirukai, skirti suaugusiems. Juose vaizduojamos puošniai apsirengusios poros ir jaunuoliai, šventiškai pasipuošę vaikai. Šiuose atvirukuose mažiau spalvų ir detalių, juose koncentruojamasi į atvirlaiškiui pozuojančius žmones. Pavyzdžiui, 1923-ųjų atviruke snieguoto peizažo fone pozuoja už rankų susikibusi, žiemiškai pasipuošusi pora[[5]](#footnote-5). Didžioji dalis fotografijų-atvirukų turi užsienio leidėjų spaudus –dažnai Lietuvoje leidėjai įsigydavo šių šalių atvirukų vaizdus, ant jų uždėdavo lietuviškus įrašus ir taip pritaikydavo vietinei rinkai.

Atskirą atvirlaiškių grupę sudaro naujametiniai sveikinimai. Juose mažiau žiemos vaizdų, atvirukai iškilmingesni, atskirose detalėse matyti turtų ir sėkmės palinkėjimai. Pavyzdžiui, 1924 m. pabaigoje siųstame atviruke-fotografijoje įamžinta mergaitė, ant pečių nešanti pintinę su pasaga. Netrūksta ir šmaikščių sveikinimų. 1923-ųjų pabaigoje pristatytame sveikinime pavaizduotas kostiumu apsitaisęs mėnulis su cilindrine kepure ir raudona nosimi **(Priedas Nr. 2)**.[[6]](#footnote-6) Atvirukų vaizdus papildo sveikinimo žodžiai „Širdingiausių linkėjimų Naujiems Metams“, „Sveiki sulaukę Naujųjų Metų“. Tačiau vienas sveikinimas, siųstas 1929 m. pabaigoje išsiskiria iš kitų savo teksto gausa. Jo aversą puošia nedidelis uogų piešinėlis, šalia kurio parašytas sveikinimo tekstas: „Sveikinam Naujuose 1930 Metuose! Linkime, kad jie būtu Jums: Sveiki, laimingi, Linksmūs ir pelningi... Prabėgo metai, lyg kelios dienos, Tik žmonių laimės šypsenos, Veide prašvito ir vėl nebliko. Taip jų gyvenimas nyko... Daug buvo laimingų metų ir jiems: Taip buvo ir taip bus visiems...“[[7]](#footnote-7).

Daug informacijos suteikia ir kitose atvirlaiškių pusėse užrašyti sveikinimai. Jų rašymas tarpukariu turėjo griežtas taisykles, buvo leidžiami specialūs vadovėliai, kuriuose buvo mokoma kaip teisingai pasveikinti savo artimuosius. Kaip dėstyta „Plačiame laiškų vadovėlyje“, linkėjimai turėjo pasižymėti palankumu ir širdingumu, giminėms ir draugams rašomi „kaip širdis sako“, o smagus tonas ir tinkamai parinktas juokas paįvairina tokius laiškus ir daro juos „paėmėjams patinkamesnius“[[8]](#footnote-8). Muziejuose saugomuose atvirlaiškiuose daugiausiai linkima sveikatos, laimės, džiaugsmo, ramybės. Viename tokių sveikinimų sakoma: „Daug, Tau, laimės, kad semdamas per visą savo gyvenimą nepajėgtum išsemti“. Tarp palinkėjimų yra ir įdomių, šmaikščių bei neįprastų tekstų „Daug laimės, linksmybių, šampano, moterų ir muzikos linkiu Tau 1929 metams“[[9]](#footnote-9).

Savo svarba Kalėdoms nenusileisdavo ir Velykų šventimas. Kaip rašoma tarpukario spaudoje „Velykos yra lietuvių mėgiama ir visų laukiama šventė. [...] Sugrįžusieji (iš bažnyčios) sveikinasi su namiškiais: „Sveiki sulaukę Šventų Velykų!“. Sveikinamasis atsako: „Ačiū, ačiū! Duok Dieve sveikiems kitų sulaukti“[[10]](#footnote-10). Šventės proga tokiais žodžiais sveikinti ne tik namiškiai, bet ir toliau gyvenę giminaičiai ir draugai. Kaip matyti iš muziejuje saugomų atvirlaiškių, siųsti velykiniai atvirukai buvo šviesūs, šiltų spalvų, juose vaizduojami margučiai, žydinčios pavasario gėlės, triušiai ir viščiukai nešantys pintines margučių. Dalis atvirukų nestokoja humoro – viename iš jų gaidys ir viščiukai vejasi berniuką, vežantį pilną karutį margučių, kitame – prijuoste pasipuošęs, vaišes ruošiantis gaidys šneka telefonu[[11]](#footnote-11). Dalį velykinių sveikinimų sudaro atvirukai-fotografijos, tik kitaip nei kalėdinių atvirukų atveju, kurie yra nespalvoti, šiuose išsiskiria atskiros išryškintos detalės. 1931 m. siųstame atviruke tarp ryškių gėlių pozuoja mergina geltona suknele, ją supa tokios pat spalvos viščiukai[[12]](#footnote-12) **(Priedas Nr.3)**. Atvirukus puošia ir šventiniai užrašai lietuvių kalba „Sveiki sulaukę Šv. Velykų“, taip pat latvių („Priecigus Lieldienas Svetkus“) bei vokiečių („Fröhliche Ostern“) kalbomis.

Velykų proga siųstuose atvirlaiškiuose linkima sveikatos, laimės, sėkmės bei linksmai praleisti šventę. Tačiau galima pastebėti, kad velykiniai sveikinimai asmeniškesni, kartu pasidalinama naujienomis, juos papildo prašymai. Kaip 1925 m. atvirlaiškyje rašoma: „Brangute Maryte, sveikinu tave su švente Velykų ir meldžiu manęs neapleist, kaip buvai apleidus iki šiol“. Tarp sveikinimų yra nemažai linksmų, šmaikščių palinkėjimų. Kaip Elenutė rašo draugei Alei „Tave sveikinu su šventomis Velykomis. Linkiu daug laimės ir sveikatos, gražių kavalierių per Velykas gaut ir aš rašau su raudonu rašalu, tai reiškia tarp mudviejų karštą meilę“[[13]](#footnote-13).

Nemažą saugomų atvirlaiškių dalį sudaro vardo dienos sveikinimai. Jie, skirtingai nei ankščiau minėti proginiai sveikinimai, neturi bendros temos, juose galima rasti gamtos peizažų, žmonių portretų, netgi vaisių. Galima pastebėti, kad sveikinant vardo dienos proga gana populiarūs buvo atvirukai su gėlėmis, juose vaizduojamos alyvos, žibuoklės ar rožės. Tik nedidelė atvirukų dalis buvo skirta specialiai vardo dienai, jų aversus puošia sveikinimo žodžiai „Širdingiausių linkėjimų VARDUVĖMS“, „Sveikinu vardo dienoj“ ar „Širdingiausių linkėjimų varduvių dienoje“.

Bene didžiausią atvirlaiškių grupę muziejaus fonduose sudaro įvairių miestų vaizdų atvirukai. Juose matyti ne tik Lietuvos gyvenviečių atvaizdai, bet ir užsienio miestų vaizdai. Muziejuje saugoma nemažai įvairių Latvijos miestų vaizdų – juose matomi Rygos paštas, nacionalinė opera, miesto panorama, Daugpilio tiltas. Ne viename iš šių atvirukų, matomus vaizdus lydi ir siuntėjo kelionės aprašymas. Atvirlaiškyje, siųstame iš Daugpilio į Rokiškį rašoma: „Šendianą mes sustojoje Daugpilio stotyje ir būsim gal 6 valandas. Daugpilis nevisai mažas miestas, bet ir nedidelis, daug namų ira apirusiu ir negyvenamų, gyvena daugiausia žydai ir šendiena buvo uždarytos visos krautuvės”[[14]](#footnote-14). Tarp muziejuje saugomų atvirukų galima rasti ženklų ir apie jau nebeegzistuojančių valstybių istoriją. Vienas tokių atvirukų vaizduoja tarptautinę parodą Paryžiuje, vykusią 1937 m., o atviruko centre matyti kabanti nacistinės Vokietijos vėliava. Atvirlaiškio reverse yra Paryžiaus pašto spaudas, o laiškas Paryžiaus parodos metu siųstas į Kavoliškio dvarą[[15]](#footnote-15). Dėmesio vertas ir prancūziškai parašytas atvirlaiškis su San Sebastiano miesto vaizdu, 1926 m. adresuotas grafui Jonui Pšezdzieckiui į Rokiškį[[16]](#footnote-16) **(Priedas Nr.4)**.

Nemažiau svarbūs ir Lietuvos miestų bei miestelių atvirukai, tarp kurių yra ir Rokiškio miesto atvaizdų, suteikiančių žinių apie miesto kaitą, kultūrinį paveldą ir istorinę priklausomybę. Pirmieji atvirlaiškiai su Rokiškio miesto vaizdais atsirado Pirmojo pasaulinio karo metais. Šiuo metu vietiniai fotografai neturėjo leidimų fotografuoti miesto, todėl fotografavo vokiečių karo korespondentai, o ir atvirlaiškiai, dėl nemokamo karo lauko pašto, aukšto vokiečių kariuomenės raštingumo lygio, tapo labai populiarūs[[17]](#footnote-17). Tačiau XX a. pr. Rokiškio miesto aikštė buvo negrįsta, purvina, pavasario ir rudens metu joje telkšojo vandens liūnai, bažnyčios link riogsojo dvi eilės nuskurusių smulkių krautuvėlių, kurios labai gadino miestelio išvaizdą[[18]](#footnote-18). Viename iš atvirlaiškių toks miesto vaizdas ir atsispindi – nuotraukos centre stovi bažnyčia, prieš ją – aikštė, kurios viduryje stovi menkaverčiai pastatai, o aikštės šonuose – iki šių dienų neišlikę mediniai statiniai. Averse vokiškai įrašyta „Rakischki“, o kitoje pusėje nurodytas leidėjas Georg Stilke[[19]](#footnote-19). Kituose atvirlaiškiuose matyti miesto aikštėje vykstantis turgus, Rokiškio bažnyčia, aikštę supusios gatvės. Vertas dėmesio pieštinis atvirlaiškis su dabartinės Respublikos gatvės atkarpa. Jame mėlynu rašalu nupieštas aikštėje stovėjęs šulinys, ir gatvės atkarpa su ištisiniu mediniu užstatymu. Viršuje užrašas „Rakischki. Bahnhofstrasse“ (Stoties gatvė)[[20]](#footnote-20). Išlikusiuose atvirlaiškiuose matyti ir jau išnykęs miesto paveldas. Vieną iš atvirukų puošia Rokiškio Šv. Aleksandro Neviškio cerkvė, pastatyta 1895 m., apačioje įrašas „Rakischki – Grichisch-Katholische Kirche“[[21]](#footnote-21). Cerkvė po Pirmojo pasaulinio karo buvo atiduota katalikams, o po Antrojo – paversta sporto sale, vėliau visai nugriauta.

Muziejuje saugomi atvirlaiškiai ne tik su miesto, bet ir Rokiškio dvaro vaizdas. Vienas įspūdingiausių atvaizdų – atvirlaiškis su dvaro fotografija, iki jo perstatymo 1905 m., apačioje užrašas – „Rakiszki, gub. Kowienska“[[22]](#footnote-22) **(Priedas Nr. 5)**. XIX a. pr. grafo Ignoto Tyzenhauzo pastatyti rūmai pasižymėjo klasicizmo stiliaus bruožais, juos puošė kolonos bei kupolas. Tik po 100 metų, grafui J. Pšezdzieckiui juos perstačius, jie įgavo dabartines formas. Tarp muziejuje saugomų dvaro vaizdų atvirukų, yra nemažai, išleistų vokišku laikotarpiu. Viename iš jų matyti žiemą nupiešti rūmai, pirmame plane stovi vokiečių kariškiai, apačioje įrašas „Schloß Rakischki Offiziers Erholungsheim“, 1916 m. data ir autorius C. Liersch. Atvirlaiškiuose matyti ir kiti dvaro sodybos statiniai. Pavyzdžiui, viename atviruke galime išvysti dabartinę Tyzenhauzų alėją. Negrįstoje, purvinoje alėjoje stovi grupė kareivių, o šone – dvaro vėjo malūnas, 1935 m. sudegęs iki pamatų. Averse įrašytas įrašas „Rakischki Schloß mit Mühle“, o atvirlaiškio reverse įrašytas laiškas vokiečių kalba[[23]](#footnote-23).

Nemažą muziejaus atvirukų fondo dalį sudaro spaudiniai su Vilniaus miesto vaizdais. XX a. I p. Vilniaus priklausomybė keitėsi ne kartą, tai atsispindi ir atvirlaiškių vaizduose, todėl juos galima skirstyti į kelias dalis. Iki Pirmojo pasaulinio karo Vilnius įėjo į imperinės Rusijos sudėtį, todėl mieste buvo daug jo priklausomybę atspindinčių ženklų. Viename iš atvirlaiškių matyti dalis Katedros aikštės, Gedimino pilies bokštas ir Jekaterinos paminklas, stovėjęs iki Pirmojo pasaulinio karo. Kitame vaizde matyti Katedros aikštė, ją 1893 m. perskrodusi arklinio tramvajaus linija ir ja judantis tramvajus[[24]](#footnote-24).

1920 m. Vilnių užėmus lenkams, lietuvių tauta negalėjo susitaikyti su sostinės praradimu. Vilniaus vaizdiniais siekta pagrįsti Lietuvos teises į miestą, įrodyti jo lietuviškumą ir visuomenėje įdiegti mintį, kad Vilnius yra išimtinai Lietuvos. Kaip teigė mūsų kraštietis Juozas Keliuotis „Be Vilniaus Lietuva jautėsi kaip be širdies ir be savo tautinės didybės, be savo didžiojo tautinio centro ir mito, kuris vadovauja visai tautai, jai teikia nuolatinį įkvėpimą, ją nuolat skatina prie kūrybos ir heroizmo žygių. Be Vilniaus Lietuva negalėjo normaliai kvėpuoti, dirbti ir kurti“[[25]](#footnote-25). Todėl nekeista, kad visą tarpukarį puoselėta Vilniaus krašto atgavimo idėja, leisti jam skirti bukletai, plakatai, ir žinoma, atvirutės. Buvo leidžiama daugybė atvirlaiškių, kurie ragino nepamiršti ir susigrąžinti Vilnių, juose matomi ilgi, raginantys tekstai. Pavyzdžiui, atvirlaiškyje, vaizduojančiame Aušros vartus, raginama „Už Aušros vartus! Gedimino pilį! Vytauto grabą!“ bei pateiktas ilgas Nepriklausomybės akto signataro, Vilniui vaduoti sąjungos pirmininko Mykolo Biržiškos tekstas. Reverse atspausdintas įrašas, jog „Vartojantis „Vilniaus vokus ir atv.“ ruošią kelią į Vilnių“. Kitose Vilniaus atgavimui skirtose atvirutėse pateikti ne ką mažiau kovingi tekstai „Vilnių atgausim-darbų sulauksim, „Braziliją“ užmiršim-Lietuvoj gyvensim!“, „Žūt-būt, o D. L. K. Gedimino pilis turi būti mūsų!“[[26]](#footnote-26).

Vilniaus vaizdinį tarpukariu kūrė ir miesto istoriją ir architektūrą išmanančio Jano Bulhako fotografijos, platintos ne tik spaudoje, bet ir spausdintos ant atvirlaiškių. Keletas atvirukų su jo fotografijomis saugomos ir muziejuje, juose matyti architektūrinis Vilniaus veidas ir paveldas - Šv. Onos bažnyčia, Šv. Jonų bažnyčia[[27]](#footnote-27).

Apie Vilniaus miesto reikalingumą Lietuvai galime suprasti ir tekstuose, parašytuose atvirukų reversuose, juose matyti miesto svarba lietuvių sąmonėje ir noras miestą kuo greičiau atgauti. Atvirlaiškyje, siųstame Naujųjų metų proga, rašoma: „Gerbiamasai Vade! Širdingai sveikinu naujų metų dienoje. Bet kitais metais norėč su džiaugsmu pasveikinti laisvoje mūsų sostinėje Vilniuje!“. Kituose laiškuose, parašytuose jau po miesto atgavimo, atsispindi jo grįžimo į lietuvių tautą džiaugsmas: „Žinai lig pergyvenom visą džiaugsmą susitikimo su Vilniumi, buvau ir Tave užmiršęs, bet dabar vėl atgavęs lygsvarą rašau [...] kaip „Kuntaplis rašo visi bėga į Vilnių“[[28]](#footnote-28).

Atvirukus, siekdami įteisinti Vilniaus, kaip savo miesto vaizdinį, leido ir lenkai. Lenkiškoje spaudoje Vilnius neretai linksniuotas kaip „dvasinė Lenkijos sostinė“, „kultūros paminklų miestas“, „didžio krašto – senosios Lietuvos – sostinė“[[29]](#footnote-29), šiam vaizdiniui pasitarnavo ir jų leidžiamos atvirutės. Kaip matyti iš tarpukariu leistų atviručių, ant jų buvo uždedami svarbiausių miesto objektų vaizdai, Vilniaus simboliai, o pačios atvirutės buvo spausdinamos Lenkijoje. Pavyzdžiui, vienos atvirutės averse atspausdinta Gedimino kalno nuotrauka, apačioje – įrašas lenkų kalba „WILNO. Gora Zamkowa“. Reverse yra įrašas „Printed in Poland“ ir fotografo spaudas „AKROPOL“ KRAKOW“[[30]](#footnote-30).

Tarp muziejuje saugomų atvirukų galima rasti ne vieną Kauno miesto vaizdą. Nors dalis jų mena carinės Rusijos ir kaizerinės Vokietijos metus, tačiau daugumą sudaro tarpukario miesto vaizdai. Po karo Kaunas tapo laikinąja sostine, todėl atvirukai turėjo įprasminti naujosios sostinės vaizdus, išaukštinti jo istoriją ir susieti su lietuvio tapatybe. Viename muziejuje saugomame atviruke, spausdintame Kaune „Spindulio“ leidykloje, vaizduojami Kauno pilies griuvėsiai, turėję pašlovinti Lietuvos Didžiosios Kunigaikštystės praeitį[[31]](#footnote-31). Atvirukuose vaizduojami ir naujieji valstybiniai simboliai – Kauno miesto teatras, kuriame posėdžiauti pradėjo Steigiamasis Seimas, Lietuvos karo muziejus[[32]](#footnote-32).

Muziejuje saugomi ir kitų, mažesnių Lietuvos miestų bei miestelių vaizdai. Juose dažnai vaizduojami ne miestų peizažai, bet istorinės jų vietos, lydimos ilgesnių paaiškinimų, taip liudijant svarbius istorinius įvykius, reikalingus patriotiškumo ugdyme ir tautos tapatybės formavime. Pavyzdžiui, atviruko averse atspausdinta Pandėlio miestelio panorama, kitoje jo pusėje pateiktas paaiškinimas „Pandelis (Rokiškio ap.). 1831 m. rusai čia sumušė mūsų sukilėlius, Terleckio vedamus“. Svarbus buvo ir praeities paveldas, žymėjęs Lietuvos klestėjimo laikus. Viename iš atvirukų vaizduojami Biržų pilies griuvėsiai, reverse šį vaizdą lydi ilgas paaiškinimas „Biržų pilies griuvėsiai. Žymiausiu Biržų valdovu buvo kunigaikštis Janušis Radvila; jis XVII amžiuj ilgai kovojo už Lietuvos atskirimą nuo Lenkijos“[[33]](#footnote-33) **(Priedas Nr. 6)**.

Ne ką mažiau svarbus buvo ir istorinių asmenybių, prisidėjusių prie Lietuvos valstybingumo, įamžinimas atvirlaiškiuose. Juose vaizduoti Jonas Basanavičius, Maironis, Juozas Tumas-Vaižgantas. Labai svarbus buvo ir žuvusiųjų už laisvę atminimas. Kaip sakė Maironis paminklo žuvusiems atidengimo iškilmėse 1921 m., „Žuvusieji nėra tikrai žuvę, o per amžius gyvena atminty ir stiprina mūsų dvasią, liepia ir mums eiti jų eitais keliais, siekti ir pasiekti jų siektojo idealo[[34]](#footnote-34)“, todėl jų vardas buvo įamžinamas ne tik paminkluose, bet ir atvirutėse. Pavyzdžiui, muziejuje saugoma atvirutė su karininko Antano Juozapavičiaus atvaizdu, kurį lydi tekstas „Pirmasis žuvusis kovoje už mūsų Nepriklausomybę atgimusios Lietuvos karininkas“[[35]](#footnote-35).

Kalbat apie atvirlaiškius, svarbu ne tik tai, kas juose pavaizduota, bet ir reversuose siuntėjų užrašyti tekstai, atspindintys to meto gyvenimo ir bendravimo būdą, kalbos vartoseną, aktualijas. Pagal to meto vadovėlius, tekstai turėjo prasidėti nuo kreipimosi: „Užkalbinimas ar komplimentinis atsiliepimas yra išreiškimas mandagumo, pagarbos ar meilės, jisai vartojamas laiško įžangai“[[36]](#footnote-36). Muziejuje saugomuose atvirlaiškiuose vyrauja tokie kreipiniai kaip „Mamute“, „Gerbamasai“, „Drauge“, „Brangiausieji“ ar „Mūsų brangieji“. Pats atvirlaiškio turinys turėjo būti paprastas ir lengvai suprantamas, jį rašant „reikia manyti, kad asmuo, į kurį rašai, yra drauge su tavim, rašyk paprasta kalba ir nevartok aukštų bei toli ne visiems suprantamų žodžių“[[37]](#footnote-37). Kaip Marytė 1924 m. rašė mamai: „O, kokia, aš laiminga! Nuo pirmo paskirta į Viekšnius. Ačiū Dievui!“[[38]](#footnote-38), o 1929 m. laiške rašoma „Aš išvažiuoju iš Kauno penktadienio vakarą, tai šeštadienį būsiu Skapišky, jeigu galėsta tai gal ateista“[[39]](#footnote-39). Kaip nurodė tuometinės laiškų taisyklės, negalima šokinėti nuo vieno reikalo prie kito, geriausiai laiške pirma kalbėti apie tą asmenį, kuriam laiškas rašomas, o tik paskui apie save[[40]](#footnote-40) – „Kaip gerai givuojat. Kaip sveiki esat, ir kur tėvelis gyvena ir kas girdėti pas tamsta nauja“[[41]](#footnote-41). Be to, buvo patariama, kad prašant arba reikalaujant, laiškas visada turi būti mandagus[[42]](#footnote-42), kaip rašyta velykiniame sveikinime „prašom pas mum ateiti pirmą dieną, mes lauksim“[[43]](#footnote-43).

Atskiro dėmesio atvirlaiškiuose verti ir pašto ženklai, atspindintys to meto istoriją, svarbiausius įvykius. Tarpukariu ženklai buvo meniški, jų kūrime dalyvavo visi žymiausi lietuvių dailės kūrėjai. Ant muziejuje esančių atvirlaiškių galima rasti kelių rūšių pašto ženklus. Kalėdinę atvirutę puošia pašto ženklas su kunigaikščiu Kęstučiu, tai perspausdintos, naujosios valiutos laidos ženklas. 1922 m. spalio 1 d. įvedus litą, ant senųjų pašto ženklų vietoj nominalų auksiniais užspausta nauja vertė centais, pagal naująją vertę šis ženklas kainavo 10 centų, o ši suma atspausdinta ženklo viduryje[[44]](#footnote-44) **(Priedas Nr. 7)**. Nemažai muziejuje saugomų atvirlaiškių puošia pašto ženklai su Vyčio kryžiumi, kurį supa ąžuolo lapai su gilėmis. Šis pašto ženklas, su papildymais buvo leistas nuo 1927 metų. Ant atvirukų galima rasti ir ženklų su tautiniais simboliais – tai 1934-1935 m. leisti pašto ženklai, 5 ct vertės ženklą puošia Vytis, Vyčio kryžius ir Gedimino stulpai, o 10 ct vertės ženklai puošti trijų didžiųjų miestų herbais[[45]](#footnote-45).

Ant pašto ženklų, kaip ir pačių atvirukų, nuguldavo ir šaliai nusipelniusių asmenybių atvaizdai. Dalį atvirukų puošia nepriklausomybės 10-ųjų metinių proga išleisti ženklai, kuriuose pavaizduotas prezidentas Antanas Smetona ąžuolo lapų rėmelyje. Šia proga buvo išleista pusė milijono kiekvieno nominalo ženklų. Iš Krekenavos į Rokiškį siųstą laišką puošė Felikso Vaitkaus skrydžio per Atlantą atminimo ženklas. Piešinyje matyti pats lakūnas, trasos iš Šiaurės Amerikos į Airiją fone, o apačioje – užrašas „LITUANICA NUGALI ATLANTĄ 21-22-IX-1935“[[46]](#footnote-46). Ant dalies laiškų užklijuotas ir Didžiojo Kunigaikščio Vytauto 500-ųjų gimimo metinėms skirtas ženklas, vaizduojantis kunigaikštį su karūna ir mantija[[47]](#footnote-47).

Muziejuje saugomus atvirlaiškius puošia ir užsienio šalių pašto ženklai, dalies iš šių šalių pavadinimai belikę tik istorijos vadovėliuose. Ant dviejų atvirukų, siųstų iš Vilniaus jau karo metais, užklijuoti pašto ženklai su Hitlerio atvaizdu. Akivaizdu, kad pašto ženklas skirtas mūsų kraštui, nes turi prierašą „Ostland“, nes taip vadintas nacių sukurtas administracinis vienetas, į kurį įėjo ir Lietuva. Atvirlaiškį, siųstą iš Amerikos, puošia raudonas, 2 centų vertės pašto ženklas su Dž. Vašingtonu atvaizdu, viršuje užrašas „United States Postage“[[48]](#footnote-48). Kituose atvirlaiškiuose priklijuoti įprastesni ženklai – rusiškas su dvigalviu ereliu ir latviškas su Latvijos herbu. Galima rasti ir neįprastų variantų – viena pašto ženklo vieta užpildyta itin išradingai, vietoj jos paliktas įrašas „vietoj markutės išbučiuoju tave 1000 kartų“[[49]](#footnote-49).

Nors atvirlaiškių populiarumas mažėja, tačiau jų vertė neįkainojama – jie ne tik bendravimo priemonė, bet ir neišsemiamas istorijos šaltinis, suteikiantis žinių apie to meto aktualijas, svarbiausius įvykius, leidžia pažinti kaip keitėsi paveldo objektai ir jų suvokimas, ir netgi atskleidžia to meto gyventojų problemas ir kasdienybę.

1. RKM-33874; RKM-33875. [↑](#footnote-ref-1)
2. G. Sabeikytė-Kazlauskienė, Religinis turinys ir jo profanacija šiuolaikiniuose kalėdiniuose ir velykiniuose sveikinimuose: folklorinių SMS žinučių analizė, in: *Filologija*, 2012 (17), p. 124. [↑](#footnote-ref-2)
3. RKM-56424-12; RKM-56424-84. [↑](#footnote-ref-3)
4. RKM-56424-102. [↑](#footnote-ref-4)
5. RKM-56424-15. [↑](#footnote-ref-5)
6. RKM-56424-46; RKM-56424-29. [↑](#footnote-ref-6)
7. RKM-56424-110. [↑](#footnote-ref-7)
8. *Platus laiškų vadovėlis*, sud. Maldžiūnų Juzė, Kaunas, 1921, p. 89. [↑](#footnote-ref-8)
9. RKM-56424-62; RKM-56424-105. [↑](#footnote-ref-9)
10. Merkelis A., Velykos Lietuvoje, in: *Lietuvos aidas*, 1932, kovo 24, p. 4. [↑](#footnote-ref-10)
11. RKM-56424-91; RKM-56424-21. [↑](#footnote-ref-11)
12. RKM-8374. [↑](#footnote-ref-12)
13. RKM-52117; RKM-56424-48. [↑](#footnote-ref-13)
14. RKM-56424-77. [↑](#footnote-ref-14)
15. RKM-7930. [↑](#footnote-ref-15)
16. RKM-32803. [↑](#footnote-ref-16)
17. *Rokiškis fotografijose 1914-1940 m.*, sud. N. Šniokienė, D. Kiukienė, Vilnius, 2014, p. 3. [↑](#footnote-ref-17)
18. Rokiškio miestas prieš ir po karo, in: *Savivaldybė*, 1932, nr. 8, p. 28. [↑](#footnote-ref-18)
19. RKM-55375. [↑](#footnote-ref-19)
20. RKM-53599. [↑](#footnote-ref-20)
21. RKM-3448. [↑](#footnote-ref-21)
22. RKM-59925. [↑](#footnote-ref-22)
23. RKM-54280; RKM-60254. [↑](#footnote-ref-23)
24. RKM-9635; RKM-11876. [↑](#footnote-ref-24)
25. J. Keliuotis, *Mano autobiografija: atsiminimai*, Vilnius, 2003, p. 204. [↑](#footnote-ref-25)
26. RKM-57971-39; RKM-57971-40. [↑](#footnote-ref-26)
27. RKM-32802; RKM-32804. [↑](#footnote-ref-27)
28. RKM-31315; RKM-44716. [↑](#footnote-ref-28)
29. R. Butvilaitė, Vilnius 1919–1939 metais: naujo architektūrinio tapatumo kūrimas, in: *Acta Academiae Artium Vilnensis*, 2019 94, p. 87. [↑](#footnote-ref-29)
30. RKM-36832. [↑](#footnote-ref-30)
31. RKM-28966. [↑](#footnote-ref-31)
32. RKM-57971-59; RKM-57971-60. [↑](#footnote-ref-32)
33. RKM-57971-37; RKM-36161. [↑](#footnote-ref-33)
34. Vikas, Žuvusiems dėl laisvės paminklo atidarymas, in: *Lietuva*, 1921, spalio 18, p. 1. [↑](#footnote-ref-34)
35. RKM-57971-29. [↑](#footnote-ref-35)
36. *Platus laiškų vadovėlis*, sud. Maldžiūnų Juzė, Kaunas, 1921, p. 6. [↑](#footnote-ref-36)
37. Ten pat, p. 5. [↑](#footnote-ref-37)
38. RKM-57971-23. [↑](#footnote-ref-38)
39. RKM-56424-106. [↑](#footnote-ref-39)
40. *Laiškams ir prašymams rašyti vadovėlis*, Šiauliai, 1937, p. 3. [↑](#footnote-ref-40)
41. RKM-56424-13. [↑](#footnote-ref-41)
42. K. Rakūnas, *Laiškas ir prašymams rašyti vadovėlis*, Alytus, 1931, p. 3. [↑](#footnote-ref-42)
43. RKM-6233. [↑](#footnote-ref-43)
44. RKM-56424-12. [↑](#footnote-ref-44)
45. *Lietuvos pašto ženklai. Nepriklausoma respublika (1918-1940). Pašto ženklų katalogas*, sud. V. Kavaliauskas, Vilnius, 1991, p. 72-153. [↑](#footnote-ref-45)
46. RKM-56424-125. [↑](#footnote-ref-46)
47. *Lietuvos pašto ženklai. Nepriklausoma respublika (1918-1940). Pašto ženklų katalogas*, sud. V. Kavaliauskas, Vilnius, 1991, p. 115-158. [↑](#footnote-ref-47)
48. RKM-16837; RKM-32802. [↑](#footnote-ref-48)
49. RKM-9245. [↑](#footnote-ref-49)